En 21-årig mand tager efter planen plads på anklagebænken i Retten i Aalborg fredag, hvor han vil blive tiltalt for at have frihedsberøvet og voldtaget en kvinde, som han samlede op i nattelivet. Det fremgår af anklageskriftet i sagen, at episoden fandt sted natten til 24. juli sidste år omkring kl. 03.20. Ifølge anklageskriftet samlede den 21-årige kvinden op i det aalborgensiske natteliv ”under foregivende af, at han ville køre hende hjem”, som det hedder i politiets anklage. Det lykkedes på den måde manden at lokke kvinden ind i sin bil. Turen gik bare ikke hjem med kvinden, men derimod til et øde område. Det fremgår af sagens oplysninger, at kvinden protesterede voldsomt undervejs. Da de ankom til det øde område i Aalborg, tog den 21-årige ifølge anklagerne hårdt fat i kvinden og tvang hende ind i bag i bilen, hvor han trak tøjet af hende og voldtog hende. Kvinden forsøgte at sparke manden væk og gjorde voldsom modstand, ligesom hun råbte om hjælp, men ifølge politiets anklager forhindrede det ikke den 21-årige i at gennemføre overgrebene på kvinden. Det fremgår ikke før sagens start, hvordan manden forholder sig til de alvorlige anklager om voldtægt og frihedsberøvelse. Han sidder p.t. varetægtsfængslet i sagen.

Opsummering:
Få dage efter "Mia"-sagen startede for retten, er endnu en retssag omhandlende kvinder, der blev samlet op i nattelivet på tapetet.